
însemnare a călătoriei mele, Florentin Smarandache din Bălceşti 

Tudor Negoescu (foto) 



Impresii si păreri personale in FORUM 

După ce şi-a “irosit atâţia ani” în domeniul pur teoretic al matematicii - cum mărturiseşte undeva, mai mult în glumă, bănuim 
-, Florentin Smarandache a devenit un autor “pragmatic”, adaptându-se “cerinţelor practice americane”. Acum, conferenţiarul 
universitar doctor de la Facultatea de Matematică a Universităţii “New Mexico” lucrează cu succes în aplicaţiile logicii neutrosofice şi 
ale teoriei Dezert-Smarandache, cunoscând deplina afirmare internaţională. De câţiva ani încoace, matematicianul din Gallup este 
invitat să conferenţieze la diverse universităţi din Europa, Asia, Australia sau Africa, precum şi la institutele de cercetări ale NASA şi 
NATO.^ 

în vizitele sale “de lucru”, profesorul Smarandache îşi notează cu minuţie impresiile despre locurile văzute. Astfel, ultimele 
sale note de călătorie s-au “materializat” prin apariţia volumelor Frate cu meridianele şi paralelele (voi. 1 şi 2) şi India magică 
(Editura OFFSETCOLOR, Râmnicu-Vâlcea, 2005). 

Ocazia de a vizita India s-a ivit în iarna anului 2004, odată cu primirea invitaţiei de a conferenţia la Universitatea Jadavapur 
din Calcutta. 

De altfel, după propria-i mărturisire, Smarandache şi-a descoperit o reală pasiune pentru spaţiul fabulos al Indiei, o ţară 
paradoxală prin contrariile sale existenţiale, prin cultura sa milenară ( Chemarea Indiei). 

Ceea ce surprinde în aceste note de călătorie ale americanului Smarandache, originar din Bălceştii de Vâlcea, este 
prospeţimea “ochiului” cu care înregistrează imagini, dar şi “inocenţa” comentariilor sale despre tot felul de “probleme”: etnice, 
demografice, istorice, culturale, economice, politice, religioase, etice şi, nu în ultimul rând, lingvistice. 

Uşor recognoscibilă, colocvialitatea limbajului devine o marcă a notelor de călătorie ale lui Florentin Smarandache. lată 
primele impresii de pe aeroportul din Los Angeles, pe când aştepta îmbarcarea în avionul spre Seoul: “Câta balenă de avion! încap 
în el 300 de oameni” sau “Chelnăriţele-s ca nişte păpuşele cu ochi oblici, sunt alese una şi una, parcă-s scoase din cutie”, (jos, 
stânga - Florentin Smarandache, poza din tinereţe). 



Ajuns în Delhi, este surprins de agitaţia şi de aglomeraţia de pe străzi: “Autobuze, 
van-uri mici, biciclete, motociclete, ricşe, auto-ricşe claie peste grămadă că mă mir cum nu 
se accidentează! (...) Tarabe multe, homeless-i, cerşetori”. în bazarul Chandni Chowic 
găseşte o atmosferă cvasi-cunoscută, ce-i aminteşte de spaţiul nostru balcanic: 
“...învălmăşeală, îngusteţe, negustori. O coloratură balcanică ai crede!” Şi, ca surpriza să fie 
totală, mai descoperă existenţa unor WC-uri plantate în plină stradă, deschise doar pentru 
bărbaţi (femeile neavând acces), maimuţe şi vaci plimbându-se pe străzi, ricşe cu tracţiune 
umană! 

Are nostalgia filmelor indiene cu Raj Kapur, văzute pe când era copil, şi fredonează 
fragmente din cântecele acestuia, spre amuzamentul gazdelor sale indiene, familia 
doctorului Ajay Kumar Sharma:”Mira juta hai japani/ Yah patlun inglishtani/ Shar pai lai topi 
russi / Phir bhi hai hindustani”. 

Alternând contrastul dintre prezent şi trecut, Smarandache oferă, pe lângă imagini ale 
unei realităţi cotidiene derizorii, superbe incursiuni în istoria milenară a Indiei, referiri la 
diverse concepte filosofice, la religiozitatea acestui popor, la mitologie. 

Printre obiectivele turistice vizitate în Delhi se numără Templul Hanuman Mandir, 

Fortul Roşu, Templul Skih Guru Dwara, Muzeul de Istorie. 

Conferenţiază la Universitatea Jadavpur, din Calcutta, împreună cu prietenul său 
Sukanto Bhattacharya şi are prilejul să viziteze capitala statului Bengal, un stat comunist, în 
care “oamenii se tem să vorbească împotrivă”, după constatarea călătorului nostru, lată alte 
consideraţii despre aceeaşi realitate imundă: "Comercianţi desculţi. O piaţă de legume. Mizerie mare (...) Mulţi cetăţeni umblă 
desculţi prin oraş”. 

Şi totuşi, sentimentul magicului revine la tot pasul pentru că India este un tărâm fabulos, unde gândirea filozofică trăieşte în 
simbioză cu gândirea religioasă, unde sacrul convieţuieşte cu profanul, sub semnul generos al istoriei. Cuvinte de laudă are 
Smarandache şi pentru Muzeul de Istorie din Calcutta, Palatul Victoria, Grădina Botanică, Muzeul şi Templul Ramakrihna, 
celebrele temple erotice din Kajuraho, Palatul Jehangir, faimosul Templu Taj Mahal, moscheia Sikhandra. Vizitând templul Shri 
Shantinath, turistul-dedectiv se declară încântat de ineditul practicilor acestui cult religios: călugării umblă dezbrăcaţi complet! Este 
o religie pe care hâtrul Smarandache o numeşte... nudistă. 

Parafrazând titlul cunoscutei lucrări a boierului-cărturar Dinicu Golescu, olteanul nostru cu vocaţie de glob trotter şi-ar fi 
putut intitula aventura sa literar-turistică însemnare a călătoriei mele, Florentin Smarandache din Bălceşti, făcută în India, în 
perioada 19 decembrie 2004 -6 ianuarie 2005. 

